L'Ajuntament de Llíria millora els accessos a urbanitzacions del municipi
08 de juny de 2018

L'Ajuntament de Llíria ha executat les obres d'asfaltat en el camí que connecta la urbanització Formidables amb El Regalón i de l'accés sud a la zona residencial d'Edeta. Estes actuacions s'han realitzat amb fons econòmics del programa SOM 2017 de la Diputació de València i han suposat una inversió total de més de 160.000 euros.

Els treballs en la primera han consistit en la pavimentació d'un tram del camí de Sant Vicent a Benisanó, en concret el comprés entre el Camí del Safareig i el carrer del Fumat. Estos dos camins s'han connectat amb una rotonda en què confluïxen les dos vies.

D'esta manera, un camí de terra entre urbanitzacions s'ha convertit en un carrer asfaltat amb una secció viària de preferència per a les bicicletes i una àmplia vorera que permetrà més seguretat en els recorreguts dels transeünts entre estes dos zones residencials. Les obres han tingut un cost de 109.040 euros.

Per al regidor d'Obres, Francesc Fombuena, “esta inversió és un dels compromisos adquirits pel Govern municipal per a millorar este vial que ara deixa en perfectes condicions una connexió molt usada pels veïns residents”.

D'altra banda, la urbanització Edeta compta amb un accés sud fluid en l'accés a l'eixida amb la CV-25. Les obres s'han centrat en la millora de la connexió de les vies actuals, especialment l'avinguda del Parc, una de les principals d'esta urbanització. S'ha construït una rotonda perquè la confluència dels vials permeta donar una solució efectiva al problema del trànsit existent a la zona. El projecte ha suposat una inversió de més de 52.000 euros.

Fombuena ha afirmat que es tracta d'unes obres “necessàries i molt importants per a les persones que viuen en estes urbanitzacions i suposa un pas més en la millora de l'accessibilitat de la zona que s'incorpora al Pla de Mobilitat de Llíria”.